Virallinen lehti nro C 210 , 06/07/1998 s. 0213



B4-0599, 0606, 0625, 0639, 0648 ja 0673/98 Päätöslauselma kansainvälisestä rikostuomioistuimesta Euroopan parlamentti, joka - ottaa huomioon aiemmat päätöslauselmansa kansainvälisestä rikostuomioistuimesta, A. katsoo, että on tarpeen perustaa pysyvä kansainvälinen rikostuomioistuin kansallisten oikeusjärjestelmien täydentämiseksi ja sen lopettamiseksi, että kansanmurhiin, rikoksiin ihmiskuntaa vastaan ja sotarikoksiin syyllistyneet jäävät rankaisematta, B. ottaa huomioon, että YK:n ihmisoikeuskomissio tukee voimakkaasti tällaisen tuomioistuimen perustamista, C. katsoo, että kansainvälisen rikostuomioistuimen perustamisen valmisteluvaihe saatiin päätökseen YK:n valmistelukomitean viimeisessä kokouksessa 16. maaliskuuta - 3. huhtikuuta 1998, D. pitää valtioiden lisääntynyttä osallistumista neuvotteluprosessiin tervetulleena ja toivoo, että kaikki Rooman diplomaattisessa konferenssissa täysimääräisesti edustettuina olleiden alueiden valtiot osallistuvat siihen vielä enemmän, E. ottaa huomioon, että 15. kesäkuuta - 17. heinäkuuta 1998 Roomassa järjestetään kansainvälisen rikostuomioistuimen perustamista käsittelevä täysvaltaisten lähettiläiden diplomaattinen konferenssi, F. katsoo, että Rooman diplomaattiseen konferenssiin osallistuvilla jäsenvaltioilla ja Euroopan komission valtuuskunnalla voi olla keskeinen asema konferenssin menestyksekkäässä päätökseen saattamisessa, ja panee tyytyväisenä merkille EU:n jäsenvaltioiden kantojen lähentymisen, G. panee tyytyväisenä merkille Alankomaiden hallituksen tarjouksen toimia pysyvän kansainvälisen rikostuomioistuimen kotipaikkana; 1. Pyytää Rooman diplomaattista konferenssia käyttämään historiallisen mahdollisuuden riippumattoman, oikeudenmukaisen ja tehokkaan kansainvälisen rikostuomioistuimen perussäännön laatimiseksi; 2. Pyytää jäsenvaltioita, neuvostoa ja komissiota toimimaan aktiivisesti menestyksekkään lopputuloksen saavuttamiseksi eli tehokkaan kansainvälisen rikostuomioistuimen perustamiseksi ja olemaan tekemättä kompromisseja keskeisistä periaatekysymyksistä myönnytyksinä vastahakoisille valtioille; 3. Korostaa, että pysyvän kansainvälisen rikostuomioistuimen perussäännön, joka viimeistellään Rooman konferenssissa, pitää täyttää seuraavat vaatimukset täydentääkseen tehokkaasti kansallisia oikeusjärjestelmiä: a) riippumaton syyttäjäviranomainen, joka pystyy aloittamaan ja toteuttamaan tutkintaa ja syytetoimia omasta aloitteestaan tilanteissa, joissa on kyse rikoksista, jotka kuuluvat tuomioistuimen toimivaltaan; b) tuomioistuimen luontainen ja täysi tuomiovalta, kun on kyse kansanmurhista, rikoksista ihmiskuntaa vastaan ja sotarikoksista, ilman että minkään valtion suostumus on tarpeen; c) hyvä työsuhde olemassa olevien, Haagissa toimivien kansainvälisten tuomioistuinten kanssa; d) myönteinen suhde Yhdistyneiden kansakuntien ja erityisesti turvallisuusneuvoston kanssa ja niiden roolin ja toimivallan täysimääräinen kunnioittaminen; e) valtioiden velvoite noudattaa viipymättä tuomioistuimen määräyksiä ja päätöksiä; f) syytettyjen ja epäiltyjen oikeuksien täysimääräinen kunnioittaminen sekä uhrien ja todistajien etujen suojaaminen; g) takeet pitkäaikaisesta rahoituksesta, jotta varmistetaan tuomioistuimen omavaraisuus ja riippumattomuus ulkopuolisesta painostuksesta; 4. Korostaa lisäksi, että tuomioistuimen kansanmurhia, rikoksia ihmiskuntaa vastaan ja sotarikoksia koskevaa tuomiovaltaa pitäisi soveltaa samoihin rikoksiin riippumatta siitä, onko ne toteutettu kansainvälisissä vai kansallisissa aseellisissa konflikteissa; 5. Pyytää neuvostoa ja jäsenvaltioita varmistamaan neuvottelujen kokonaisvaltaisuuden ja avoimuuden sekä kansainvälisen oikeusyhteisön ja kansalaisyhteiskunnan osallistumisen; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Yhdistyneiden kansakuntien pääsihteerille, Yhdistyneiden kansakuntien yleiskokouksen puheenjohtajalle sekä pysyvän kansainvälisen rikostuomioistuimen perustamista käsittelevän YK:n diplomaattisen konferenssin puheenjohtajalle.